CELEX: 32000R2548
Language: hr
Date: 2000-11-02 00:00:00
Title: ESB/2000/11: Uredba (EZ) br. 2548/2000 Europske središnje banke od 2. studenoga 2000 . o prijelaznim odredbama za primjenu odredbi o minimalnim pričuvama od strane Europske središnje banke nakon uvođenja eura u Grčkoj

10/Sv. 005
            
            
               HR
            
            
               Službeni list Europske unije
            
            
               3
            
         32000R2548
   
               L 291/28
            
            
               SLUŽBENI LIST EUROPSKE UNIJE
            
            
               02.11.2000.
            
         
      UREDBA (EZ) br. 2548/2000 EUROPSKE SREDIŠNJE BANKE
   
   od 2. studenoga 2000.
   o prijelaznim odredbama za primjenu odredbi o minimalnim pričuvama od strane Europske središnje banke nakon uvođenja eura u Grčkoj
   
      (ESB/2000/11)
   
   UPRAVNO VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke (dalje u tekstu „Statut”), a posebno njegov članak 19. stavak 19.1. i prvu alineju članka 47. stavka 47.2., Uredbu Vijeća (EZ) br. 2531/98 od 23. studenoga 1998. o primjeni odredbi o minimalnim pričuvama od strane Europske središnje banke  (1) te Uredbu Vijeća (EZ) br. 2532/98 od 23. studenoga 1998. o ovlastima Europske središnje banke za izricanje sankcija  (2),
   uzimajući u obzir Uredbu Vijeća (EZ) br. 2533/98 od 23. studenoga 1998. o prikupljanju statističkih podataka od strane Europske središnje banke  (3) (ESB), a posebno njezin članak 5. stavak 1. i članak 6. stavak 4.,
   uzimajući u obzir Uredbu ESB-a (EZ) br. 2818/98 od 1. prosinca 1998. o primjeni odredbi o minimalnim pričuvama (ESB/1998/15)  (4), kako je izmijenjena Uredbom ESB-a (EZ) br. 1921/2000  (5),
   uzimajući u obzir Uredbu ESB-a (EZ) br. 2819/98 od 1. prosinca 1998. o konsolidiranoj bilanci sektora monetarnih financijskih institucija (ESB/1998/16)  (6), kako je izmijenjena Uredbom ESB-a (EZ) br. 1921/2000  (7),
   uzimajući u obzir doprinos Općeg vijeća Europske središnje banke,
   budući da:
   
               (1)
            
            
               Uvođenje eura u Grčkoj od 1. siječnja 2001. podrazumijeva integraciju kreditnih institucija i podružnica kreditnih institucija koje se nalaze u Grčkoj u sustav minimalnih pričuva ESSB-a od tog datuma.
            
         
               (2)
            
            
               Integracija tih subjekata u sustav minimalnih pričuva ESSB-a zahtijeva donošenje prijelaznih odredbi kako bi se osigurala neometana integracija bez stvaranja nerazmjernog opterećenja za kreditne institucije u državama članicama sudionicama, uključujući Grčku.
            
         
               (3)
            
            
               Člankom 5. Statuta, u vezi s člankom 10. Ugovora o osnivanju Europske zajednice, podrazumijeva se obveza država članica da utvrde i provedu na nacionalnoj razini sve odgovarajuće mjere kako bi se prikupili statistički podaci potrebni za ispunjavanje statističkih izvještajnih zahtjeva ESB-a i omogućila pravodobna priprema u području statistike kako bi one postale države članice sudionice,
            
         DONIJELO JE OVU UREDBU:
   Članak 1.
   Prijelazne odredbe
   Prijelazne odredbe za primjenu odredbi o minimalnim pričuvama od strane ESB-a nakon uvođenja eura u Grčkoj određene su u Prilogu ovoj Uredbi, koji čini njezin sastavni dio.
   Ako posebnim odredbama ove Uredbe nije drukčije uređeno, primjenjuju se odredbe uredbi (EZ) br. 2818/98 i (EZ) br. 2819/98.
   Članak 2.
   Stupanje na snagu
   Ova Uredba stupa na snagu na dan objave u Službenom listu Europskih zajednica. Odredbe određene u Prilogu ovoj Uredbi proizvode učinke samo u odnosu na prva razdoblja održavanja 2001.
   
      Sastavljeno u Frankfurtu na Majni 2. studenoga 2000.
      
         
            Za Upravno vijeće ESB-a
         
         
            Predsjednik
         
         Willem F. DUISENBERG
         
      
   
   
      (1)  SL L 318, 27.11.1998., str. 1.
   
      (2)  SL L 318, 27.11.1998., str. 4.
   
      (3)  SL L 318, 27.11.1998., str. 8.
   
      (4)  SL L 356, 30.12.1998., str. 1.
   
      (5)  SL L 229, 9.9.2000., str. 34.
   
      (6)  SL L 356, 30.12.1998., str. 1.
   
      (7)  Vidjeti bilješku (5)
   PRILOG
   PRIJELAZNE ODREDBE U VEZI S INTEGRACIJOM INSTITUCIJA KOJE SE NALAZE U GRČKOJ U SUSTAV MINIMALNIH PRIČUVA ESSB-a
   1.   Na kreditne institucije i podružnice kreditnih institucija koje se nalaze u Grčkoj (dalje u tekstu „institucije koje se nalaze u Grčkoj”) primjenjuju se odredbe o minimalnim obveznim pričuvama od 1. siječnja 2001. Prijelazno razdoblje održavanja za institucije koje se nalaze u Grčkoj traje od 1. siječnja 2001. do 23. siječnja 2001. Postojanje prijelaznog razdoblja održavanja za institucije koje se nalaze u Grčkoj ne utječe na razdoblje održavanja koje se, u skladu s člankom 7. Uredbe ESB-a (EZ) br. 2818/98, odnosi na institucije koje se nalaze u drugim državama članicama sudionicama.
   I.   Prijelazno razdoblje održavanja za institucije koje se nalaze u Grčkoj
   2.   Osnovica za obračun pričuva svake institucije koja se nalazi u Grčkoj za ovo prijelazno razdoblje održavanja utvrđuje se u odnosu na stavke njezine bilance na dan 30. studenoga 2000. Svaka institucija izvješćuje Grčku središnju banku o svojoj osnovici za obračun pričuva prije početka ovog prijelaznog razdoblja održavanja u skladu s izvještajnim okvirom ESB-a za novčanu i bankovnu statistiku, koji je utvrđen Uredbom ESB-a (EZ) br. 2819/98. Institucije koje se nalaze u Grčkoj, a kojima je priznato odstupanje predviđeno u članku 2. stavku 2. Uredbe (EZ) br. 2819/98, obračunavaju osnovicu za obračun pričuva za prijelazno razdoblje održavanja na temelju svojih bilanci na dan 30. studenoga 2000. i o svojoj osnovici za obračun pričuva izvješćuju Grčku središnju banku prije početka prijelaznog razdoblja održavanja.
   3.   Povezano s prijelaznim razdobljem održavanja, strana koja obavlja obračun za pojedinačne institucije koje se nalaze u Grčkoj dužna je napraviti obračun obveznih pričuva i izvijestiti o njima prije početka prijelaznog razdoblja održavanja, u skladu s postupkom navedenim u članku 5. stavku 3. Uredbe (EZ) br. 2818/98. Obračunate obvezne pričuve potvrđuju se najkasnije prvoga radnog dana NSB-a u prijelaznom razdoblju održavanja, u skladu s postupkom navedenim u članku 5. stavku 3. Uredbe (EZ) br. 2818/98.
   4.   Povezano s prijelaznim razdobljem održavanja, a za potrebe članka 5. stavka 4. Uredbe (EZ) br. 2818/98, strana koja obavlja reviziju izvješćuje o revizijama drugu stranu najkasnije 15. siječnja 2001. Obaviještena strana potvrđuje revizije najkasnije 16. siječnja 2001. Izostanak odgovora obaviještene strane do kraja 16. siječnja 2001. smatra se priznavanjem obvezne pričuve institucije u prijelaznom razdoblju održavanja.
   II.   Prijelazne odredbe za institucije koje se nalaze u drugim državama članicama sudionicama
   5.   Institucije koje se nalaze u drugim državama članicama sudionicama mogu odlučiti da iskoriste mogućnost odbitka od svoje osnovice za obračun pričuva, za razdoblja održavanja od 24. prosinca 2000. do 23. siječnja 2001. te od 24. siječnja 2001. do 23. veljače 2001., svojih obveza prema institucijama koje se nalaze u Grčkoj, a koje nisu navedene kao izuzete iz sustava minimalnih pričuva ESSB-a. Institucije se mogu rukovoditi popisima navedenim u članku 2. stavku 3. Uredbe (EZ) br. 2818/98 pri odlučivanju imaju li obveze prema drugoj instituciji na koju se također primjenjuju odredbe o obveznim pričuvama.
   6.   Institucije koje se nalaze u drugim državama članicama sudionicama, a koje žele iskoristiti mogućnost odbitka svojih obveza prema institucijama koje se nalaze u Grčkoj, dužne su za mjesece studeni i prosinac 2000. dostaviti tablicu u skladu s bilješkom (7) uz tablicu 1. Priloga 1. Uredbi (EZ) br. 2819/98, pri čemu se smatra da su institucije koje se nalaze u Grčkoj već integrirane u sustav minimalnih pričuva ESSB-a.
   Ovime se ne dovodi u pitanje obveza institucija da dostavljaju statističke podatke za dotična razdoblja u skladu s tablicom 1. Priloga 1. Uredbi (EZ) br. 2819/98, u kojoj se institucije koje se nalaze u Grčkoj još uvijek navode kao banke iz ostatka svijeta.
   Tablice se dostavljaju u skladu s uobičajenim rokovima i postupcima predviđenima u Uredbi (EZ) br. 2819/98.
   7.   Izvještajna institucija kojoj je priznato odstupanje predviđeno člankom 2. stavkom 2. Uredbe (EZ) br. 2819/98 može odlučiti dostaviti svoju tablicu za mjesece studeni i prosinac 2000. u skladu s bilješkom (7) uz tablicu 1. Priloga 1. Uredbi (EZ) br. 2819/98, pri čemu se smatra da su institucije koje se nalaze u Grčkoj već integrirane u sustav minimalnih pričuva ESSB-a.
   U tom slučaju podaci koji se odnose na studeni 2000. dostavljaju se odgovarajućoj nacionalnoj središnjoj banci sudionici najkasnije do 23. prosinca 2000. Osnovica za obračun pričuva dotične institucije za razdoblja održavanja koja počinju 24. prosinca 2000. i 24. siječnja 2001. obračunava se na temelju podataka za studeni 2000.
   Podaci za prosinac 2000. dostavljaju se u skladu s uobičajenim rokovima i postupcima koji se primjenjuju na dotične kreditne institucije. Osnovica za obračun pričuva dotične institucije za razdoblja održavanja koja počinju 24. veljače, 24. ožujka i 24. travnja 2001. obračunava se na temelju podataka za prosinac 2000.